## La Generalitat licita la redacció del projecte per a rehabilitar el Palau de les Comunicacions de València que acollirà la col·lecció Sorolla de la Hispanic Society of America

*** S’adequarà l’edifici per al seu ús com a espai cultural, expositiu i divulgatiu**

La Generalitat ha tret a licitació la redacció del projecte per a rehabilitar el Palau de les Comunicacions de València, a on s’exhibiran més de 200 obres del pintor Joaquim Sorolla, cedides en préstec per la Hispanic Society of America.

Amb la finalitat d’adequar l’edifici per al seu ús com a espai cultural i expositiu, la licitació inclou el projecte bàsic i d’execució, projecte d’activitat, projectes d’instal·lacions, estudi de seguretat i salut, així com la direcció facultativa completa de les obres de rehabilitació de l’immoble per un import d’1.952.735 euros.

El passat 24 de juliol el president de la Generalitat, Carlos Mazón, va firmar amb el director de la Hispanic Society¸ Guillaume Kientz, un acord pel qual la seu europea de la Hispanic Society of America se situarà a València i s’obrirà l’espai expositiu del pintor valencià en el Palau de les Comunicacions.

L’adequació de l’edifici permetrà complir funcions de caràcter cultural, expositiu i divulgatiu, mitjançant una distribució racional d’espais, control ambiental, accessibilitat universal i sistemes de seguretat adaptats al tipus d’ús previst. Així mateix, es preveu la incorporació de zones complementàries com botiga, cafeteria o sala audiovisual.

El Palau de les Comunicacions va ser dissenyat originalment com a edifici administratiu i presenta limitacions estructurals, funcionals i tècniques incompatibles amb la seua reconversió en espai cultural. En concret, les instal·lacions de climatització, electricitat, protecció contra incendis, telecomunicacions, control d’accessos es troben en estat obsolet o fora de servici, després de diversos anys de desús parcial de l’immoble.

Així mateix, la implantació del nou ús cultural exigix requisits tècnics molt superiors als que l’edifici oferix actualment i, com que es tracta d’un edifici protegit amb la categoria de bé de rellevància local, la intervenció ha d’incloure criteris de conservació, reversibilitat i intervenció mínima sobre elements protegits, compatibilitzant-los amb els requisits funcionals del nou ús.

La Generalitat considera convenient agilitzar al màxim les obres de rehabilitació del Palau de Comunicacions i per això una de les clàusules del contracte valora la millora del termini de redacció de la documentació tècnica mitjançant la reducció dels terminis parcials, sense que això implique un minvament en la qualitat, el contingut o els entregables exigits en els plecs.

Els terminis màxims que establix el plec de condicions són de fins a dos mesos per als informes previs, revisió, alçament planimètric, redacció del projecte bàsic i d’intervenció arqueològica i projecte d’activitat; de fins a quatre mesos la redacció del projecte d’execució amb la memòria final d’intervenció i nou mesos per a l’execució de les obres.

El pressupost estimat de les obres d’adequació s’ha xifrat en 17.334.377 euros i la superfície sobre la qual s’actua és de 9.461 metres quadrats.

El pressupost de la licitació es distribuïx en tres anualitats. En 2026, s’abonarà 812.337 euros, corresponents al 80 % de la fase de redacció; en 2027 es destinaran 1.093.531 euros, que inclouen la part restant de la fase de redacció, el 90 % de la direcció d’obra i el 5 % per la certificació final de l’obra i en l’exercici de 2028 s’imputen 46.865,64 euros, corresponents al 5 % de la fase de direcció d’obra, retingut fins a l’emissió del certificat que acredita la devolució de la garantia constituïda pel contractista de les obres, en aplicació de l’article 243 de Llei de contracte del sector públic. La tercera anualitat pot ser abonada fins un any després de l’entrega de la finalització de l’obra.

Amb l’actuació que es realitzarà en el Palau de les Comunicacions no solament possibilitarà allotjar una exposició de rellevància internacional, sinó que resol un problema d’infrautilització estructural d’un immoble públic singular, a través d’una intervenció tècnicament viable, funcionalment adequada i jurídicament compatible amb la normativa urbanística i de patrimoni.

Fecha: 01/10/2025